יוני חכימי, בן 58, הנדסאי מכונות.
נשוי לחלי (ילידת היישוב) ואב לארבעה ילדים: עומר, נעם, רועי ועודד הלומדים ומתחנכים ביישוב ובתנועת הצופים. נולדתי וגדלתי עם ארבעת אחיי בשכונת רמז בפרדס חנה. אמי הייתה המפרנסת היחידה בבית וגדלנו בסיטואציה כלכלית קשה. למדתי בבית הספר מרחבים ובחטיבת הביניים "חקלאי".
על מנת לצאת ממעגל הנשירה מהלימודים, יצאתי בגיל 14 ללמוד בפנימיה הצבאית של חיל האוויר ויועדתי לקריירה צבאית כטכנאי מטוסים. במהלך שירותי הצבאי נפצעתי בעיני, שוחררתי כנכה צה״ל וחזרתי ליישוב.
את עבודתי במועצה המקומית פרדס חנה-כרכור התחלתי בשנת 1980 ביחידה לקידום הנוער. בהמשך הקמנו את להקות המחול וחבורות הזמר היישוביות, אותן ניהלתי קרוב לעשרים שנה. במהלך עבודתי במועצה שיקמתי את האמפיתאטרון במרכז המושבה, יחד עם חבריי לעבודה, בני הנוער ומתנדבים מהישוב. בתקופה זו ניהלתי והפקתי את כל אירועי התרבות באמפי וביישוב כולו. בנוסף, כיהנתי כיו״ר ועד העובדים של עובדי מועצת פרדס חנה כרכור במשך תקופה ארוכה, וכן לימדתי מספר שנים טכנולוגיה ושרטוט בביה״ס ״מרכז טכנולוגי מנשה״.
משנת 2008 ועד היום משמש כבעלים ומנכ"ל משותף של רשת החנויות "בנוגע לגוף".
ה״אני מאמין״ שלי מחבר בין העבר לעתיד ועוסק בעיקר בדרכים לחינוך והשקעה בדור העתיד ובפיתוח היישוב.
כיליד המקום אני חווה את השינויים שחלים כאן ויודע שעתידנו טמון באיכות החינוך והנגשתו לכלל הקהילה, ובפיתוח סביבתי מושכל ונכון המשרת את התושבים והקהילה כולה.
נסה לגעת בשלושת הנושאים החשובים ביותר לדעתך, שאותם תדאג לקדם במידה ותבחר.
תחום החינוך והתרבות הוא הנושא הבוער בקרבי מאז ומתמיד.
פרדס חנה כרכור בראשותי תוביל ותתפאר במערכת חינוך רב גונית ומתקדמת שתעודד ותיישם את מגמות החינוך החדש. מערכת חינוך בה יוכלו כל ילד וילדה למצוא את מקומם, להתפתח ולממש עצמם מבחינה אישית, לימודית, חברתית וערכית, בחינוך הפורמלי והבלתי פורמלי גם יחד.
במקביל וברמת חשיבות זהה אדאג לטפל בתחום הפיתוח והתשתיות.
שמירה על צביון היישוב חשובה לי ולתושבים ואני אפעל על מנת למזער את נזקי הסכמי העבר ולהוביל את היישוב לעצמאות כלכלית, בין השאר על ידי פיתוח איזור התעשייה הישן בו קיימות עתודות קרקע רבות לתעשייה, זאת מבלי לפגוע באיכות החיים. כמו כן, אני רואה את הרשות המקומית כאחראית על עתיד הדורות הבאים בהיבטי איכות הסביבה והקיימות.
המצע שלי מדבר על פעילות למען איכות החיים בפרדס חנה כרכור.
פעילות להשגת סביבה בריאה, מטופחת ומשגשגת, למען רווחתם ומימוש צרכיהם החברתיים והכלכליים של תושבי המושבה, בין היתר באמצעות יצירת שיתופי פעולה בתוך הקהילה שלנו עם מוסדות החינוך ועם הרשויות והמועצות השכנות לנו.
מצב הכבישים דורש טיפול מיידי. ישנה סכנה ממשית לחיי התושבים, כיצד תפעל לשפר את מצב התשתיות והכבישים?
המושבה שלנו צמחה והתפתחה בעשור האחרון באופן דרמטי ואכן לא בכל הדרכים קיים מענה בטיחותי הולם. דוגמה מצויינת לכך היא דרך הים. זהו כביש הומה, מסוכן ובעייתי. הרשות המקומית הנוכחית הגישה למשרד התחבורה תוכנית שאפתנית לפיתוח הכביש, המוערכת במיליונים רבים. תכנית זו נפסלה על ידי משרד התחבורה בגלל עלויותיה היקרות.
תכנית העבודה שגיבשנו יעילה וכלכלית יותר ובכוונתי להגישה למשרד התחבורה. התכנית מציגה שינויים תכנוניים ואופן ויסות שונה של התנועה בציר דרך הים ובדרכים המתחברות אליו.
מתוקף החיבור המתבקש בין תחום איכות הסביבה ובין הפיתוח העירוני, נבנתה גם תכנית פיתוח כלל יישובית המייצרת רשת מדרכות ושבילי אופניים על מנת לאפשר ניידות ירוקה ובטוחה עבור תושבי היישוב.
אחרי שנים ארוכות של הזנחה, המושבה עוברת תקופה של לבלוב ופריחה. עסקים חדשים קמים וישנים מתחדשים, פרויקט חצר השוק הישנה הביא שגשוג לעסקים מקומיים ואני רואה בו דוגמה מוצלחת לשיתוף פעולה כלל מערכתי לטובת התושבים. תכנית העבודה למרכז המושבה תיבנה יחד עם בעלי העסקים, מתוך אינטרס משותף של בעלי העסקים והמועצה המקומית לטובת התושבים. מרכז המושבה יהיה מונגש לכל, יקבל ניראות הרמונית שתשתלב בנוף היישובי, ויביא איתו חווית קנייה אחרת לצרכן שתתרום לשגשוגם של העסקים.
התשתיות מחייבות לאפשר איכות חיים טובה, רמת בטיחות גבוהה, ורווחה לכלל תושבי פרדס חנה-כרכור . אפעל לכך שהמועצה תיתן מענה הולם לכל תלונה ובעיה העולה על ידי כל אחד מהתושבים, בפרקי זמן קצרים.
כי בשבילנו - החינוך במושבה הוא הראשון במעלה."
מה בנוגע לנגישות הנכים כיצד תפעל להטיב איתם ?
נגישות לנכים ובעלי צרכים מיוחדים היא חובתנו עפ"י חוק אבל בראש ובראשונה חובתנו המוסרית.
כפי שציינתי בתשובתי, תכנית העבודה לשיפור פני המושבה כוללת טיפול בתשתיות לטובת הנגשה לציבור הזקוק לכך. כמו כן אדאג להגביר את הפיקוח על מוסדות הציבור והעסקים המקומיים על מנת לוודא שאכן קיימת נגישות לנכים עפ"י חוק.
פינוי הגזם ביישוב מבוצע על ידי קבלן שנבחר ע״י הרשות הנוכחית ומתבצע בחלוקה לאיזורים וימי איסוף. כשאבחר, אבדוק באם קיים צורך לייצר נהלי עבודה שונים כגון תגבור הפיקוח, הוספת ימי איסוף וכו׳. יחד עם זאת חשוב לי לציין כי האחריות לניקיון הרחובות ביישוב היא אחריות משותפת הן של הרשות המקומית והן של התושבים. לכן נדרשות גם פעולות להגברת ההסברה, החינוך והתודעה לנושא בקרב התושבים ופעולות אכיפה אל מול התושבים שלא פועלים כחוק.
שלושה גורמים מהווים נדבך מרכזי בהשפעה על חינוך ילדינו: הבית והמשפחה, בית הספר המהווה את החינוך הפורמלי, והחינוך הבלתי פורמאלי, המעשיר את שעות הפנאי של ילדינו.
לנגד עיני ניצבת המשימה ליצור רצף חינוכי-תרבותי עבור הנוער שלנו החל משעות הבוקר בבתי הספר ומשם בהמשך רציף וישיר לפעילות במרכזים הקהילתיים ובתנועות הנוער, עד לשעות הערב.
אני מאמין ויודע, כי לפעילות בשעות הפנאי ישנו תפקיד משמעותי ביותר בעיצוב עתידם ואישיותם של ילדינו. הספורט לגווניו, תחומי האומנויות השונים והמוזיקה מובילים להתפתחות ולהישגיות אישית ומעניקים ערכים וביטחון עצמי לילדינו.
תכנית העבודה כוללת פתיחת "מרכזים יישוביים" שיתנו מענה לתחומי הפעילויות הבלתי פורמאליים: קונסרבטוריון, מרכזי מחול ואומנויות הבמה, אומנויות לחימה ומקצועות הספורט השונים. התכנית כוללת גם התחייבות לחיזוק הקשר עם תנועות הנוער ביישוב, המעניקות לילדינו פעילויות המקנות ערכים של אהבת אדם, אהבת המולדת, מיומנויות וכישורי חיים. בנוסף, הנגשת "המרכזים היישוביים" לילדינו, באמצעות שבילי אופנים בטיחותיים ומערך הסעות, שיאפשר להעניק מענה שוויוני לכלל התושבים.
הנוער שלנו יכול לתרום רבות ליישוב ולהיות חלק בלתי נפרד מהעשייה היישובית. חובתנו כמובילי הדרך לתת להם את כל הכלים והאפשרויות לעשות כן.
נושא התיכון הנוסף נמצא במרכז שיח החינוך היישובי מזה תקופה ארוכה. מדובר בבעיה אקוטית, בסוגיה בוערת המחייבת פתרון מיידי וישים.
- איך נייצר פה חינוך על יסודי איכותי ומספק לתלמידינו, שעל הדרך גם יחזיר לפרדס חנה כרכור את הילדים שיוצאים ללמוד במסגרות חוץ יישוביות מסיבות אלה?
- איך נוסיף כיתות ומגמות אטרקטיביות שיתנו מענה ויספקו עניין ואתגר לכל ילד וילדה?
חשוב לציין שמחסור בבית ספר נוסף הינו תוצר של היעדר תכנית חינוך יישובית מקצועית ארוכת טווח, וחוסר תכנון מול קצב הבנייה ביישוב, אך כל אלה הן מנת חלקו של העבר!
הראשון - המשך השקעה בביה"ס החקלאי לטובת ציבור התלמידים ואנשי ההוראה.
מסביב לבית הספר החקלאי ישנן עתודות קרקע המיועדות לחינוך בלבד, אשר היו בעבר חלק מבית הספר (איזור הרפת, הלול ומגרש הספורט). שטחים אלה שייכים להתאחדות האיכרים.
מזה זמן מה, אני פועל למציאת פתרון יצירתי מול גורמים אלה, בדרך של דיאלוג פתוח וכוונות כנות (במקום לריב עמם, כפי שקרה בעבר). שמח לבשר לכם כי נפגשתי עם נציגי התאחדות האיכרים ואכן ישנה נכונות לשיתוף פעולה ולהקמת בית ספר נוסף בשטחים אלה - צמוד לביה"ס החקלאי ולא על חשבון שטחו כיום!!!
אין ספק שבמקביל עלינו להמשיך לתכנן את הקמתו של תיכון חדש נוסף בשטחים הרלוונטיים בשכונות שיבנו כאן בעתיד (שכונת הטריז ו-"פרדס חנה על הפארק") ולהרחיב את מערכת החינוך היישובית כולה בהתאם לקצב צמיחת המושבה.
מעבר למיקום הפיזי של תיכון נוסף, אני רואה חשיבות גדולה גם בשינוי התפיסות החינוכיות הישנות והחלפתן בגישות חדשות ורלבנטיות לתקופה, כפי שכבר נעשה בבתי ספר רבים ברחבי הארץ. זאת מתוך רצון אמיתי לתת מענה פדגוגי הולם לצרכי הילדים והנוער שלנו על גווניהם הרבים: המצטיינים, בעלי הצרכים המיוחדים, אלה המגיעים ממשפחות מעוטות יכולת וכמובן אלה שבאמצע - שהם הרוב. כולם שווים בעיני. לכולם חייבת להמצא מסגרת חינוכית שתתאים להם, תאתגר אותם ותגרום לילדים ולהוריהם לרצות ללמוד כאן ולהתגאות בחינוך שהיישוב שלנו מציע.
הילדים שלנו הם דור העתיד!
לכן אני מבטיח להוביל תהליך עמוק שמטרתו צמצום הפערים, הקמת מסגרות שונות ומגוונות כדי לאפשר לכל ילד וילדה למצוא את מקומם במערכת החינוך בפרדס חנה כרכור, כי בשבילנו - החינוך במושבה הוא הראשון במעלה.
הורים לילדים בעלי צרכים מיוחדים אכן נתקלים לצערי בקשיים לא פשוטים. על מנת לעזור צריך להיות קודם כל קשובים ולהתייחס לכל בעיה ובקשה בכובד ראש ובחשיבה אמיתית ומעמיקה.
קיים צורך בשיפור התנאים לסייעות החינוך המיוחד והתאמת תנאי הקבלה על מנת להביא לתחום אנשים עם יכולות מתאימות. יש צורך בפתיחת כיתות חינוך מיוחד נוספות ושילוב יותר ילדים בעלי צרכים מיוחדים בבתי הספר ביישוב, הגברת הפיקוח על ההסעות והעשרת שעות אחה״צ בפעילויות שונות, כדי לשלב את הילדים בקהילה.
השינוי באופי המבני שחל בשנים האחרונות ביישוב – מבתי הקרקע שאפיינו את המושבה, לבניה צפופה של רבי קומות בצד בתים צמודי קרקע צפופים ובתוך כך שינוי ייעוד הקרקעות מחקלאות לבניה, ניעות והגירה של תושבים חדשים, צעירים בעלי משפחות וילדים אכן יצר חוסר בגנים ציבוריים ובשטחים קהילתיים, כמו גם בעיות תשתית ופיתוח סביבתי אחרות.
כחלק מהתפיסה הקהילתית המתכתבת גם עם איכות הסביבה, גיבשתי תכנית פיתוח לגנים ציבוריים מוצלים בשכונות השונות של היישוב אשר יהוו ריאה ירוקה בכל שכונה ומקום מפגש קהילתי.
במקביל מתוכננים פיתוח והקמה של פארק יישובי מרכזי בוואדי הכולל מדשאות, סקייטפארק, מתקני ספורט, הרחבת טיילת פנימית לאורכה ולרוחבה של המושבה, שתאפשר תנועה רגלית ותנועת אופניים בטוחה כמעט לכל מקום במושבה, ופיתוח דרכי הגעה נוספות לתחנת הרכבת.
״קיימות״ טרנד או אורח חיים? דעתך גם לגבי האסדות .
"קיימות" היא הפוטנציאל לחיים של רווחה בהווה ובעתיד, מבחינה סביבתית, כלכלית וחברתית. מבטאת חשיבה פרקטית סביבתית, כך שמימוש הרעיונות שלנו במושבה בכל תחום לא יפגע ביכולת העתידית של הדורות הבאים במקום הזה.
משאבי סביבה המנוהלים בדפוסים מושכלים, מונעים ומצמצמים מפגעים והשפעות שליליות על הסביבה. אני רואה את הרשות המקומית כאחראית על עתיד הדורות הבאים בהיבטי איכות הסביבה והקיימות. נפעל להגברת הצמיחה, כך שבכל תוכנית יינתן מענה הולם המפחית עד מנטרל את הפגיעה בסביבה. נתייעל ונמנף יזמות ירוקה ומקיימת. נשלב את בני המושבה, אלה מתוכנו שהם נושאי דגל ה"קיימות" בכל הפעילות המוסדית בתחום.
כראש מועצה אני מתחייב להעסיק אנשי מקצוע, אשר יוכלו לשקם ולשמר את המושבה הירוקה שלנו, לדאוג לכלל התושבים למי שתייה ראויים, לאוויר נקי לנשימה - ליצירת ריאות ירוקות אשר ישמשו את צרכי הקהילה ולהילחם במניעת מזהמים סביבתיים באזורנו.
אני מאחל ומייחל לכולנו, שנהיה מושבה אחת, אחידה ומאוחדת, עם קהילה תומכת ומפרגנת. שנצליח לצמצם את הפערים ביישוב, שילדינו יהנו ממערכת חינוך מהטובות בארץ ושפרדס חנה-כרכור תהיה מקור לגאווה עבור תושביה כפי שהיא עבורי.
מזמין אתכם להצטרף לאחד מחוגי הבית שלנו ולהתעדכן בדף הפייסבוק שלי.